刘子翚
次韵明仲游将军岩
乐哉今日游，结友尽英秀。
山灵欣客来，阁雨开云岫。
步屣出烟岚，声呼答岩窦。
轻生快险奇，一坠那复捄。
崇林蓊地幽，长湍泻天漏。
精庐记旧经，密径迷新簉。
将军隐高寒，古井余荒甃。
当年百战疲，虮虱生戎胄。
心存巢许间，功岂韩彭后。
慨然望中原，毒子方交斗。
曷不生斯辰，天骄过难宥。
妖氛六合昏，长夜何时昼。
尊周感获麟，怀楚歌啼狖。
世变莽难如，如瞽窥篆籀。
置之勿重论，大白引醇酎。
幽禽静一闻，寒芳晚三嗅。
方虚接胜怀，日毂转何骤。
山南山北奇，脚力倦寻究。
良游易蹉跎，澹境难宿留。
诗囊归倒悬，琼琚羡君富。